**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.07.2020, ora 08.00 – 15.07.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 15.07.2020, ora 07.00**

**RÂURI**

Debitele au fost, în general, în general în scădere, exceptând râurile din bazinul hidrografic Vedea, cele din Dobrogea și bazinul superior și mijlociu al Timișului, unde au fost relativ staționare, și cursurile inferioare ale Mureșului, Ialomiței, cursul mijlociu și inferior al Oltului și cursul mijlociu al Prutului (sectorul Drânceni - Fălciu), unde au fost în creștere prin propagare.

Debitele se situează la valori sub mediile multianuale lunare, cu coeficienți moduli cuprinși între 30-90% din mediile multianuale lunare, mai mari (în jurul și peste normalele lunare) pe Vișeu, cursurile superioare ale Someșului, Bârzavei, Carașului, Trotușului, Bistriței, Sucevei și pe cursul Prutului şi mai mici (10-30% din normalele lunare) pe râurile din bazinul hidrografic Bârlad, pe Barcău, unii afluenți al Someșului (Lonea, Fizeș) și pe unii afluenții ai Mureșului mijlociu (Domald, Secaș, Sebeș, Pianu, Strei).

Se situează peste **COTELE DE APĂRARE** râul Prut, pe sectorul Fălciu– Șivița, ca urmare a tranzitării în regim controlat prin Acumularea Stânca Costești a viiturilor formate în amonte de intrarea în țară, după cum urmează **:**

- **COTELE DE PERICOL:** Prut – Oancea (600+8)-jud.GL;

- **COTELE DE INUNDAȚIE**: Prut – Fălciu (550+27) – jud.GL, Prut – Şiviţa (435+29) jud. GL.

Este în vigoare **AVERTIZAREA HIDROLOGICĂ** nr. 38 din 13.07.2020.

Debitele vor fi în general în scădere, exceptând râurile din bazinul hidrografic Vedea și cele din Dobrogea, unde vor fi relativ staționare și cursurile inferioare ale Mureșului, Oltului, Ialomiței, Prutului, unde vor fi în creștere prin propagare.

Se va menține peste **COTA DE APĂRARE** râul Prut, pe sectorul Fălciu– Şiviţa, ca urmare a tranzitării în regim controlat prin Acumularea Stânca Costești a viiturilor formate în amonte de intrarea în ţară, dupa cum urmează **:**

- **COTELE DE INUNDAȚIE**: Prut – Fălciu (550+10) – jud.GL, Prut – Oancea (550+43)-jud.GL și Prut – Şiviţa (435+31) jud. GL.

Se menține în vigoare **AVERTIZAREA HIDROLOGICĂ** nr. 38 din 13.07.2020.

**DUNĂRE**

Debitul la intrarea în ţară (secţiunea Baziaş) în intervalul 14.07 – 15.07.2020 a fost în scădere, având valoarea de 4800 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (4700 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 14.07.2020, ora 09.00 – 15.07.2020, ora 06.00**

**ÎN ŢARĂ**

Vremea a fost, în general, frumoasă, iar valorile termice deși în creștere față de ziua anterioară au fost mai coborâte decât cele normale datei. Cerul a fost variabil, cu înnorări temporare în primele ore ale zilei în regiunile sudice, iar după-amiaza și seara în cele estice, la deal și la munte. Vântul a suflat slab și moderat, pe suprafețe mici cu ușoare intensificări ziua în sud-est. Temperaturile maxime s-au încadrat între 20 de grade la Suceava, Miercurea Ciuc, Întorsura Buzăului și Joseni și 30 de grade la Calafat și Bechet, iar la ora 06.00 se înregistrau 6 grade la Toplița și Miercurea Ciuc și 18 grade la Dumbrăvița de Codru și Constanța-dig.

**LA BUCUREŞTI**

Vremea a fost, în general, frumoasă, iar valorile termice deși în creștere ușoară față de ziua anterioară, au continuat să se situeze sub cele normale datei. Cerul a fost variabil, cu înnorări temporare în prima parte a zilei, iar vântul a suflat slab până la moderat. Temperatura maximă a fost de 25 de grade la Băneasa, 26 de grade la Afumați și 27 de grade la Filaret, iar la ora 06.00 erau 11 grade la Băneasa, 13 grade la Filaret și 14 grade la Afumați.

**3. Prognoza meteorologică în intervalul 15.07.2020, ora 09.00 – 16.07.2020, ora 09.00**

**ÎN ŢARĂ**

Vremea va continua să se încălzească ușor, devenind călduroasă în orele amiezii pe suprafețe mici în regiunile sudice. Cerul va fi variabil, cu înnorări temporare și pe arii restrânse ploi de scurtă durată, posibil însoțite de descărcări electrice din a doua parte a zilei în zonele de deal și de munte, iar spre sfârșitul intervalului, cu o probabilitate destul de ridicată în nord-vest, centru și sud-vest. Vântul va sufla slab și moderat, cu ușoare intensificări pe crestele montane, în sudul Dobrogei și al Banatului, dar de scurtă durată și în timpul ploilor. Temperaturile maxime vor fi cuprinse între 22 și 32 de grade, cu cele mai ridicate valori în Lunca Dunării, iar cele minime între 7 și 20 grade.

**LA BUCUREŞTI**

Vremea va fi în general frumoasă și va continua să se încălzească ușor. Cerul va fi variabil, cu unele înnorări spre sfârșitul intervalului, iar vântul va sufla în general slab. Temperatura maximă va fi de 29...30 de grade, iar cea minima de 15...17 grade.

1. ***CALITATEA APELOR***

***Administrația Națională Apele Române*** informează despre producerea unei poluări accidentale, la data de 14.07.2020, la ora 09.00, a apei pârâului Banțău (nepermanent)-afluent al râului Sabar, pe raza satului Banțău, comuna Leordeni - jud. Arges, din cauza coroziunii conductei de transport apa sarata si titei apartinand SC OMV PETROM SA-Zona de Producție Muntenia Vest. S-au deversat 500 l apă și 300 l țiței, fiind afectat cursul de apa Bantau si raul Sabar pe o lungime de aproximativ 1.200 ml si solul-mal stang pr Banțău pe 4 mp. Măsuri întreprinse: s-a oprit pomparea, s-a izolat linia pentru oprirea scurgerii, s-a intervenit cu oameni si utilaje pentru curațarea zonei contaminate, s-a împrăștiat material absorbant biodegradabil urmând ca produsul petrolier recuperat să fie transportat la Parc 41 Strâmbu și reintrodus în circuitul productiv.

***Administrația Națională Apele Române*** informează despre producerea (la data de 14.07.2020, la ora 15.15) unei poluări accidentale pe terenul adiacent DJ 117 (Moinesti - Zemes) din cauza avarierii conductei de amestec a sondei 736 Moinești spre skid 817 Lucăcești, situată  la cca. 70 m de râul Tazlău Sărat aparținând SC OMV Petrom-Explorare și Producție, Zona de Producție Moldova. În urma incidentului, s-au scurs cca. 150 litri produs petrolier (amestec apă sărată cu țiței), pe o suprafața de cca.30 mp. Au fost informate: SGA Bacău, GNM-CJ Bacău, ISUJ Bacău și UAT Zemeș. Reprezentanți ai SGA Bacău, GNM-CJ Bacău și ISUJ Bacău s-au deplasat în zona pentru verificarea aspectelor semnalate Echipa OMV PETROM a intervenit imediat prin oprirea sondei, s-a izolat tronsonul fisurat și s-a trecut la depistarea spărturii prin decopertarea solului cu un buldoexcavator. Produsul petrolier nu a ajuns în albia râului Tazlău Sărat, el fiind oprit de barajele absorbante montate. S-au dispus măsuri de ecologizare a zonei afectate. Apele râului Tazlăul Sărat nu au fost afectate.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**